寄題辰州沅陽館
作者：鄭獬
朝代：宋

paragraphs: 張侯守辰溪，作館清溪上。
峻趾擁崇岡，跋海鰲足壯。
石嶝盤山回，遊人出屏障。
林壑互蔽虧，昏明各異狀。
辰溪俯洞夷，登臨少佳况。
不知自何人，於此廢真賞。
漥池失蛟龍，破屋藏魍魎。
如持萬黄金，棄之在污壤。
張侯一芟掃，耳目復清曠。
坤倪伏詼譎，閃倐見氣象。
素壁照清秋，檐牙屹相望。
啼鳥共徘徊，飛雲自來往。
携樽聽鳴泉，便可傾佳釀。
煙披舞袖潤，谷應歌聲響。
客醉未容歸，明月纖纖上。
幽懷儻自得，所適即爲放。
茲地雖陋僻，境靜猶足尚。
壯士偃旗眠，落日惟樵唱。
緩带一來遊，清風日蕭爽。